Komisijos Sprendimas
1998 m. rugsėjo 16 d.
dėl bendrojo techninio reglamento, skirto bendriesiems prijungimo reikalavimams, keliamiems judriosioms stotims, naudojamoms kartu su II etapo viešaisiais skaitmeniniais koriniais nuotolinio ryšio tinklais, veikiančiais GSM 1800 dažnių juostoje (2 leidimas)
(pranešta dokumentu Nr. C(1998) 2721)
(tekstas svarbus EEE)
(98/575/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 12 d. Europos Parlamento ir Tarybos direktyvą 98/13/EB dėl telekomunikacijų galinių įrenginių ir palydovinių antžeminių stočių įrangos, taip pat dėl abipusio jų atitikties pripažinimo [1], ypač į jos 7 straipsnio 2 dalies antrąją įtrauką,
kadangi Komisija patvirtino priemonę, nustatančią, kokio tipo telekomunikacijų galiniams įrenginiams bendrasis techninis reglamentas turi būti priimtas, kartu, vadovaujantis 7 straipsnio 2 dalies pirmąja įtrauka, apibrėžiant jo taikymo sritį,
kadangi turėtų būti patvirtinti atitinkami darnieji standartai arba jų dalys, įgyvendinantys esminius reikalavimus, kurie turės būti pakeisti bendraisiais techniniais reglamentais;
kadangi užtikrinant, kad gamintojai ir toliau galės patekti į rinkas, reikia numatyti pereinamojo laikotarpio nuostatas dėl Komisijos sprendimu 97/528/EB [2] patvirtintų įrenginių;
kadangi Sprendimas 97/528/EB turi būti panaikintas nuo pereinamojo laikotarpio pabaigos;
kadangi, vadovaujantis 29 straipsnio 2 punktu, pasiūlymas buvo pateiktas komitetui (TITK);
kadangi šiuo sprendimu priimamas bendrasis techninis reglamentas atitinka TITK nuomonę,
PRIĖMĖ ŠĮ SPRENDIMĄ:
1 straipsnis
1. Šis sprendimas taikomas galiniams įrenginiams, skirtiems prijungti prie viešojo telekomunikacijų tinklo ir įtrauktiems į 2 straipsnio 1 dalyje nurodyto darniojo standarto taikymo sritį.
2. Šiuo sprendimu nustatomas bendrasis techninis reglamentas, taikomas prieigos reikalavimams, keliamiems galiniams įrenginiams, skirtiems II etapo viešiesiems skaitmeniniams koriniams nuotolinio ryšio tinklams, veikiantiems DCS 1800 dažnių juostoje, kurių kanalų atskyrimas lygus 200 kHz ir kurių ryšio kanalai veikia pagal TDMA (laikinio perjungimo lygiagrečiosios prieigos) principą. Sprendimas taip pat taikomas galiniams įrenginiams, galintiems veikti ir GSM 900, ir GSM 1800 dažnių juostomis.
2 straipsnis
1. Bendrajame techniniame reglamente pateikiami darnieji standartai, parengti atitinkamos standartizacijos įstaigos, kuri tinkamu mastu įgyvendina Direktyvos 98/13/EB 5 straipsnio c-f punktuose nurodytus esminius reikalavimus. Nuoroda į standartus pateikiama I priede. Taikomos dalys nurodomos II priede.
2. Galiniai įrenginiai, kuriems taikomas šis sprendimas, atitinka šio straipsnio 1 dalyje nurodytą bendrąjį techninį reglamentą, Direktyvos 98/13/EB 5 straipsnio a ir b punktuose nurodytus esminius reikalavimus ir visų kitų taikytinų direktyvų, ypač Tarybos direktyvų 73/23/EEB [3] ir 89/336/EEB [4], reikalavimus.
3 straipsnis
Notifikuotosios įstaigos, kurioms yra skirta atlikti Direktyvos 98/13/EB 10 straipsnyje nurodytas procedūras, nuo šio sprendimo įsigaliojimo dienos galiniams įrenginiams, kuriems taikoma jo 1 straipsnio 1 dalis, ima taikyti 2 straipsnio 1 dalyje nurodyto darniojo standarto taikytinas dalis arba užtikrina jų taikymą.
4 straipsnis
1. Sprendimas 97/528/EB panaikinamas praėjus trims mėnesiams nuo šio sprendimo įsigaliojimo dienos.
2. Galiniai įrenginiai, patvirtinti pagal Sprendimą 97/528/EB, gali būti ir toliau pateikiami į rinką ir naudojami, jei jie patvirtinami ne vėliau kaip per tris mėnesius nuo šio sprendimo įsigaliojimo dienos.
5 straipsnis
Šis sprendimas skirtas valstybėms narėms.
Priimta Briuselyje, 1998 m. rugsėjo 16 d.